9బ్యాంకులు..రూ.15,000 కోట్ల నష్టాలు!
- ఎన్‌పీఏల దెబ్బకు బావురుమంటున్న బ్యాంకులు
- అత్యధిక 'కేటాయింపుల'తో ప్రతికూల ఫలితాలు
- మన బ్యాంకుల భద్రతపై కొత్త అనుమానాలు
- ఆందోళనే వద్దంటున్న ఆర్థిక నిపుణులు
నవతెలంగాణ, వాణిజ్య విభాగం: ప్రభుత్వ రంగంలోని మూడో అతిపెద్ద బ్యాంకింగ్‌ సంస్థ 'పంజాబ్‌ నేషనల్‌ బ్యాంక్‌' (పీఎన్‌బీ) దేశ బ్యాంకింగ్‌ చరిత్రలోనే కనీవిని ఎరగని రీతిలో మార్చి త్రైమాసికానికి రికార్డు నష్టాలను ప్రకటించింది. జనవరి-మార్చి కాలానికి గాను పీఎన్‌బీ రికార్డు స్థాయిలో రూ.5,367 కోట్ల నష్టాలను నమోదు చేసింది. దీంతో ప్రభుత్వ రంగంలోని తొమ్మిది బ్యాంకులు ఇప్పటి వరకు ఫలితాలను విడుదల చేయగా.. అవి మొత్తంగా రూ.14,808 కోట్ల నష్టాలను నమోదు చేశాయి. పీఎన్‌బీ కంటే ముందు ఫలితాలు విడుదల చేసిన 'బ్యాంక్‌ ఆఫ్‌ బరోడా' కూడా మార్చి త్రైమాసికానికి దాదాపు రూ.3,230 కోట్ల నష్టాలను ప్రకటించింది. సిండికేట్‌ బ్యాంక్‌ తమ నష్టాలు రూ.2,158 కోట్లుగా లెక్కగట్టి చెప్పింది. దేశంలోనే అతిపెద్ద బ్యాంకింగ్‌ సంస్థ 'స్టేట్‌ బ్యాంక్‌ ఆఫ్‌ ఇండియా' (ఎస్‌బీఐ)తో పాటుగా మరో ఆరు ప్రభుత్వ రంగ బ్యాంకులు (పీఎస్‌బీలు) వచ్చే వారంలో ఫలితాలను ప్రకటించాల్సి ఉన్న నేపథ్యంలో ఈ నష్టాలు కొత్త రికార్డు స్థాయికి చేరే అవకాశం ఉన్నట్టుగా మార్కెట్‌ వర్గాలు అంచనా వేస్తున్నాయి. భారత ఆర్థిక వ్యవస్థకు ఆయువుపట్టుగా నిలుస్తు వచ్చిన పీఎస్‌బీలు అనూహ్య రీతిలో భారీగా నష్టాలను ప్రకటిస్తుండడంతో వాటి పనితీరుపై కొత్త సందేహాలు వెలుగులోకి వస్తున్నాయి. 2008లో అమెరికాలో బ్యాంకులు విఫలమవడం కారణంగానే అంతర్జాతీయ సంక్షోభం తీవ్రరూపం దాల్చిన నేపథ్యం ఈ అనుమానాలకు మరింత ఆజ్యం పోస్తున్నాయి. దీంతో దేశీయ బ్యాంకుల పనితీరుపై భయాందోళనలు పెరుగుతున్నాయి. రోజురోజుకు బ్యాంకింగ్‌ రంగం మరింతగా దిగజారుతూ వస్తోంది. ఇప్పటికే పలు ఇతర సమస్యలతో సతమతవుతున్న బ్యాంకులు ఇప్పుడు నిరర్ధక ఆస్తులు పెరిగిన నేపథ్యంలో మరింత కుదేలవుతున్నాయి.
అత్యధిక కేటాయింపులతోనే నష్టాలు..
దేశంలో ప్రభుత్వ రంగ బ్యాంకులు అత్యాధునిక హంగులను అందిపుచ్చుకొని అభివృద్ధి పథంలో పయనిస్తున్నప్పటికీ గతంలో జారీ చేసిన రుణాలు నిరర్ధక ఆస్తులుగా మారి వాటికి గుది బండలా తయారయ్యాయి. ఎన్‌పీఏల ప్రభావాన్ని ముందుగానే గుర్తించిన 'భారతీయ రిజర్వు బ్యాంకు' (ఆర్‌బీఐ) ఈ దిశగా ముందస్తు నష్ట నివారణ చర్యలను మొదలు పెట్టింది. ఇందులో భాగంగానే మొండి బాకీలకు, మొండి బాకీలుగా మారేందుకు అవకాశం ఉన్న రుణాలను ముందుగానే గుర్తించి వాటికి తగిన కేటాయింపులు జరపాలని బ్యాంకులకు నిర్ధిష్టమైన ఆదేశాలు జారీ చేసింది.
ఎన్‌పీఏల ఒత్తిడి మొండి బాకీల సమస్య నుంచి బయటపడేందుకు బ్యాంకులు అధిక మొత్తంలో కేటాయింపులు జరుపుతున్న నేపథ్యం కారణంగానే ఆయా బ్యాంకులు భారీ నష్టాలను ప్రకటించాల్సి వస్తోంది. వచ్చే మార్చి,2017 నాటికి ఆస్తుల నాణ్యతను పెంచుకోవాలని ఆర్‌బీఐ ఆయా బ్యాంకులకు ఆదేశాలను జారీ చేసిన నేపథ్యంలో మేటి బ్యాంకులన్నీ తప్పనిసరి పరిస్థితుల్లో అధికమొత్తంలో నష్టాలను వెల్లడించాల్సి వస్తోంది.
ఆరు శాతం కుంగిన సూచీ..
ప్రభుత్వ రంగ బ్యాంకులు పేలవమైన ఫలితాలను ప్రకటిస్తున్న నేపథ్యంలో స్టాక్‌ మార్కెట్లలో పీఎస్‌యూ బ్యాంకింగ్‌ రంగ సూచీ ఈ నెలలో బాగా పడిపోతూ వచ్చింది. గత ఆరు రోజుల్లో నిఫ్టీ పీఎస్‌యూ బ్యాంక్‌ సూచీ ఆరు శాతం మేర కుంగడం గమనార్హం. అయితే బ్యాంకులు ముందు చూపుతో కేటాయింపులు జరుపుతున్న నేపథ్యంలోనే నష్టాలు నమోదు చేస్తున్నాయనీ... వాటి మూలాలు బలంగానే ఉన్నాయని బ్యాంకింగ్‌ రంగ విశ్లేషకులు చెబుతున్నారు. బ్యాంకింగ్‌ స్టాక్‌లు కూడా ప్రస్తుతం కొంత ప్రతికూలతను ఎదుర్కొంటున్నప్పటికీ వాటి కేటాయింపుల కారణంగా ఎన్‌పీఏల భారం తగ్గి మళ్లీ పూర్వ వైభవాన్ని చాటుతాయని మార్కెట్‌ వర్గాలు దీమా వ్యక్తం చేస్తున్నాయి. ప్రభుత్వ బ్యాంకులు జారీ చేసే రుణాలు గ్యారంటీ ఉంటుందనీ.. దీనికి తోడు బ్యాంకుల కొత్త జవసత్వాలను అందించేందుకు సర్కారు మూలధన సాయం కూడా చేయనున్న నేపథ్యంలో మన బ్యాంకింగ్‌ రంగంపై అనుమానాలు అవసరం లేదన్నది వారి మాటా.
మీ స్నేహితులకు రికమెండ్ చెయ్యండి